**ผู้เชี่ยวชาญสหประชาชาติเรียกร้องให้ประเทศไทยแสดงความเป็นผู้นำด้านธุรกิจกับสิทธิมนุษยชน**

กรุงเทพฯ (4 เมษายน 2561) – วันนี้คณะผู้เชี่ยวชาญสหประชาชาติได้นำเสนอข้อสังเกตเบื้องต้นเรื่องมาตรการต่างๆ ที่รัฐบาลไทยและภาคธุรกิจควรจะดำเนินการเพื่อปรับปรุงการเคารพสิทธิมนุษยชนของบริษัท และเพื่อเสริมสร้างการเข้าถึงการเยียวยาที่มีประสิทธิภาพ

“เรายินดีกับความมุ่งมั่นที่ชัดเจนของรัฐบาลที่ต้องการเป็นผู้นำในภูมิภาคในเรื่องธุรกิจกับสิทธิมนุษยชน และขอส่งเสริมให้รัฐบาลดำเนินมาตรการต่างๆ ไปสู่วัตถุประสงค์นี้” Dante Pesce รองประธานคณะทำงานว่าด้วยธุรกิจกับสิทธิมนุษยชนกล่าวหลังจากสิ้นสุดการเยือนประเทศไทยเป็นระยะเวลาสิบวัน

คณะผู้เชี่ยวชาญได้ตั้งข้อสังเกตถึงการที่รายงานต่างๆ เรื่องการค้ามนุษย์และการใช้แรงงานบังคับในอุตสาหกรรมประมงได้ทำให้รัฐบาลตื่นตัว จนทำให้เกิดความพยายามที่ประสานงานกันเพื่อขจัดการปฏิบัติทางธุรกิจที่ละเมิดสิทธิมนุษยชน ผู้เชี่ยวชาญได้เรียกร้องให้รัฐบาลดำเนินการแบบเดียวกันในธุรกิจอื่นๆ เช่น การเกษตร พลังงาน การผลิต และการก่อสร้างด้วย

“รัฐบาลและธุรกิจต่างๆ ควรจะพัฒนาปรับปรุงนโยบายและกลไกเพื่อที่จะหา บรรเทา และเยียวยาความเสี่ยงด้านสิทธิมนุษยชน โดยสอดคล้องกับ[หลักการชี้แนะสหประชาชาติว่าด้วยธุรกิจกับสิทธิมนุษยชน](http://www.ohchr.org/EN/Issues/Business/Pages/Tools.aspx) รวมถึงสำหรับโครงการขนาดใหญ่ที่ส่งเสริมโดยบริษัทและการลงทุนของไทยในประเทศอื่นๆ ในภูมิภาคด้วย” Surya Deva สมาชิกของคณะทำงานที่มาเยือนประเทศไทยอีกท่านกล่าว

ในระหว่างการเยือน กลุ่มผู้เชี่ยวชาญได้หารือกับเจ้าหน้าที่รัฐ ภาคธุรกิจ และองค์กรประชาสังคมต่างๆ รวมถึงตัวแทนของกลุ่มที่มีความเสี่ยงต่อการละเมิดสิทธิมนุษยชนที่เกี่ยวโยงกับธุรกิจ เช่น แรงงานข้ามชาติ นักปกป้องสิทธิมนุษยชน นักกิจกรรมระดับชุมชน ผู้พิการ และผู้ค้าบริการทางเพศ

“ข้อท้าทายสำคัญประการหนึ่งของประเทศไทยก็คือการหยุดยั้งการทำร้าย การคุกคาม และการข่มขู่นักปกป้องสิทธิ ผู้นำสหภาพแรงงาน และผู้แทนชุมชน ที่ออกมาพูดวิจารณ์การละเมิดสิทธิมนุษยชนที่เกี่ยวกับธุรกิจ ที่เกิดขึ้นครั้งแล้วครั้งเล่า” คณะผู้เชี่ยวชาญกล่าว

“ประเทศไทยต้องทำงานมากกว่านี้เพื่อคุ้มครองพื้นที่ภาคพลเมือง รวมถึงการคุ้มครองนักปกป้องสิทธิมนุษยชนจากคดีหมิ่นประมาททางแพ่งและอาญาที่บริษัทยื่นฟ้องเพื่อปิดปากคนที่ลุกขึ้นมาปกป้องเหยื่อของการถูกละเมิดสิทธิฯ” คณะผู้เชี่ยวชาญเสริม

คณะผู้เชี่ยวชาญยินดีกับการเปิดกว้างของรัฐบาลไทยในการพูดคุยถึงข้อท้าทายที่ยังคงมีอยู่ และในการพิจารณาว่าจะจัดการและแก้ไขอย่างไรในแผนปฏิบัติการระดับชาติว่าด้วยธุรกิจกับสิทธิมนุษยชนที่ทำเสร็จภายในปีนี้

“เราได้กระตุ้นให้รัฐบาลพัฒนาแผนนี้ด้วยกระบวนการที่รวมทุกฝ่ายและโปร่งใส ที่รวมเอาถึงผู้มีส่วนเกี่ยวข้องทุกฝ่าย โดยเฉพาะเสียงของคนที่เห็นต่าง และเราหวังว่ารัฐบาลจะสามารถดำเนินการตามความมุ่งมั่นที่ได้ให้ไว้ได้” คณะผู้เชี่ยวชาญกล่าว

รายงานฉบับสมบูรณ์ของคณะทำงานซึ่งจะมีข้อค้นพบและข้อเสนอแนะหลักๆ จะนำเสนอต่อคณะมนตรีสิทธิมนุษยชนแห่งสหประชาชาติในเดือนมิถุนายน 2562

จบ

คณะทำงานว่าด้วยสิทธิมนุษยชนและบรรษัทข้ามชาติและกิจการธุรกิจอื่นๆ ก่อตั้งขึ้นโดยคณะมนตรีสิทธิมนุษยชนแห่งสหประชาชาติ เมื่อเดือนมิถุนายน 2554 ปัจจุบันมีสมาชิกคือ *Mr. Michael Addo, Mr. Surya Deva, Mr. Dante Pesce (รองประธานคนปัจจุบัน), Ms. Anita Ramasastry (****ประธานคนปัจจุบัน****),* ***และMr****. Pavel Sulyandziga*

*ดูเพิ่มเติมได้ที่:* [*www.ohchr.org/EN/Issues/Business/Pages/WGHRandtransnationalcorporationsandotherbusiness.aspx*](https://www.ohchr.org/EN/Issues/Business/Pages/WGHRandtransnationalcorporationsandotherbusiness.aspx)

*คณะทำงานฯ เป็นส่วนหนึ่งของกระบวนการพิเศษของคณะมนตรีสิทธิมนุษยชน กระบวนการพิเศษซึ่งเป็นกลุ่มผู้เชี่ยวชาญอิสระที่ใหญ่ที่สุดในระบบสิทธิมนุษยชนแห่งสหประชาชาติ เป็นคำเรียกกลไกการติดตามสิทธิมนุษยชนอิสระของคณะมนตรีฯ คณะทำงานฯ รายงานต่อคณะมนตรีสิทธิมนุษยชนและต่อสมัชชาใหญ่แห่งสหประชาชาติ ผู้ดำรงตำแหน่งในกระบวนการพิเศษเป็นผู้เชี่ยวชาญด้านสิทธิมนุษยชนอิสระที่ได้รับการแต่งตั้งโดยคณะมนตรีสิทธิมนุษยชนให้ทำงานกรณีสถานการณ์ในบางประเทศหรือบางประเด็นทั่วโลก ผู้เชี่ยวชาญเหล่านี้ไม่ได้เป็นเจ้าหน้าที่ของสหประชาชาติ และเป็นอิสระจากรัฐบาลหรือองค์กรใดๆ พวกเขาทำงานในฐานะส่วนบุคคลและไม่ได้รับค่าจ้างในการทำงาน*

*หน้าประเทศ สำนักงานสิทธิมนุษยชนสหประชาชาติ – ประเทศไทย:* [http://www.ohchr.org/EN/Countries/AsiaRegion/Pages/THIndex.aspx](https://www.ohchr.org/EN/Countries/AsiaRegion/Pages/THIndex.aspx)

*สำหรับข้อมูลเพิ่มเติมและ****คำขอของสื่อมวลชน*** *กรุณาติดต่อ:*

ในกรุงเทพฯ***:*** *Laurent Meillan +66 (0) 22881605.* *meillan@un.org*

*ในเจนีวา****:*** *Ulrik Halsteen, +41 22 917 9323 (เจนีวา)/ +41 79 444 4332 (โทรศัพท์มือถือในระหว่างการเยือน);* *wg-business@ohchr.org*

สำหรับ**คำถามของสื่อมวลชน**เกี่ยวกับผู้เชี่ยวชาญอิสระของสหประชาชาติอื่นๆ กรุณาติดต่อ *Jeremy Laurence, สิทธิมนุษยชนสหประชาชาติ - หน่วยสื่อ (+41 22 917 9383 /* *jlaurence@ohchr.org**)*

*ปี 2561 นี้เป็นปีที่ครบรอบ 70 ปีของปฏิญญาสากลว่าด้วยสิทธิมนุษยชนแห่งสหประชาชาติ ที่ได้รับการรับรองโดยสหประชาชาติเมื่อวันที่ 10 ธันวาคม 2491 ปฏิญญาสากลฯ ซึ่งได้รับการแปลเป็นภาษาต่างๆ ถึงกว่า 500 ภาษา นั้นมีรากอยู่ในหลักการที่ว่า “มนุษย์ทุกคนเกิดมาเสรีและเท่าเทียมกันในศักดิ์ศรีและสิทธิ” ปฏิญญาฯ ยังคงเกี่ยวกับทุกคน ทุกวัน ในโอกาสที่เอกสารพิเศษที่ทรงอิทธิพลยิ่งนี้มีอายุครบ 70 ปี และเพื่อป้องกันไม่ให้หลักการสำคัญต่างๆ ของปฏิญญาฯ ถูกลิดรอนไป เราขอกระตุ้นเตือนให้ประชาชนทั่วทุกที่****ลุกขึ้นยืนเพื่อปกป้องสิทธิมนุษยชน****:* [*www.standup4humanrights.org*](https://www.ohchr.org/Lists/News/www.standup4humanrights.org)*.*